Højesteret afviser kære af landsrettens beslutning om europæisk arrestordre
Ret: Højesteret (2. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

Kære af landsrettens beslutning om europæisk arrestordre afvist

Sag 28/2022

Kendelse afsagt 14. november 2022   

Anklagemyndigheden
mod
Tiltalte 1, Tiltalte 2, Tiltalte 3, Tiltalte 4 og Tiltalte 5

Landsrettens beslutning om at udstede europæiske arrestordrer kunne ikke kæres til
Højesteret uden Procesbevillingsnævnets tilladelse  

Fem tiltalte i en ankesag ved landsretten havde forladt landet og var udeblevet ved
hovedforhandlingens begyndelse i 2013. Landsretten afsagde herefter kendelse om, at de tiltalte
skulle varetægtsfængsles in absentia, og at de skulle fremstilles i landsretten inden 24 timer efter
indbringelsen her til landet.

Derefter udstedte Justitsministeriet europæiske arrestordrer på de fem tiltalte med henblik på
anholdelse og udlevering til Danmark.   

I 2016 blev kompetencen til at udstede bl.a. europæiske arrestordrer overført til Rigsadvokaten, og i
2020 blev kompetencen hertil overført fra Rigsadvokaten til domstolene. Som følge heraf anmodede
anklagemyndigheden i 2021 landsretten om at udstede europæiske arrestordrer på de fem tiltalte.   

Ved kendelse af 16. marts 2022 bestemte landsretten, at de tiltalte fortsat skulle være
varetægtsfængslet in absentia, og at der skulle udstedes europæiske arrestordrer på de tiltalte.   

Uden Procesbevillingsnævnets tilladelse kærede de tiltalte landsrettens kendelse til Højesteret med
henvisning til udleveringslovens § 47, stk. 1, men Højesteret afviste kæremålet.   

Højesteret fastslog, at udleveringslovens § 47, stk. 1, ikke fraviger retsplejelovens § 968 a, stk. 1,
hvorefter kære af landsrettens kendelse, som er afsagt under behandling af en ankesag, kun kan kæres
til Højesteret med tilladelse fra Procesbevillingsnævnet.